Lukija kuvasi sunnuntai-iltana Länsi-Tuirassa, kun kesy kettu yritti avata sipsipussia maahan lasketusta kauppakassista. Kuva: Lukija

Lukijat ovat lähettäneet kuvia kumman kesystä ketusta, joka kaivelee pelotta ostoskassia ja yrittää sisälle asuntoon Tuirassa.

Lukija kertoo sunnuntai-iltana noin kello 22.30 Länsi-Tuirassa vastaan tulleen kesyn oloisen ketun. Kettu alkoi jopa kaivaa kuvaajan maahan jättämää kauppakassia, varsinkin sipsipussi kiinnosti. Kuvan ottanut lukija näki ketun vielä sunnuntai-iltana kello 23.30 Tuiran Lidlin pihalla.

Toinen kettua kuvannut lukijaJohanna Kivikangas kertoo, että erittäin kesy kettu on liikkunut Tuiran Koskitiellä maanantaiaamuna ja viikonlopun aikana. Vaikka Kivikangas oli ollut liikkeellä koiransa kanssa, kettu ei ollut pelännyt vaan oli tullut lähelle. Kivikankaan mukaan kettu ei ollut näyttänyt sairaalta.

– Sillä oli tuuhea häntäkin.

Poliisille ei ole ilmoitettu ketusta viikonlopun aikana. Sen sijaan 18. syyskuuta poliisille oli tullut ilmoitus ketusta, joka yrittää sisälle asuntoon Tuirassa, kettu ei ollut vaikuttanut vihaiselta. Poliisipartion saavuttua paikalle eläin oli jo hävinnyt.

Oulun seudun ympäristötoimen ympäristönsuojelun puolella ei ole tietoa kaupungissa liikustelevasta erittäin kesystä ketusta.



Myöskään Pohjois-Pohjanmaan ely-keskuksen ylitarkastaja Lotta Sundström ei ole kuullut vastaavasta tapauksesta aikaisemminkaan. Sundströmin mukaan ketulla voi olla aivovaurio tai jokin muu vamma, koska sen käytös on niin erikoinen.

– Kettu ei ole kaupunkiympäristössä vaarallinen kotieläimillekään. Poliisilta voi pyytää apua, jos kesystä ketusta on haittaa.